**NÁRODNÁ RADA SLOVENSKEJ REPUBLIKY**

**VI. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-1654/2015

**1676a**

### S p o l o č n á s p r á v a

**výborov Národnej rady Slovenskej republiky o prerokovaní návrhu poslancov Národnej rady Slovenskej republiky Petra PELLEGRINIHO, Miroslava ČÍŽA a Jany LAŠŠÁKOVEJ na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (tlač 1676) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady Slovenskej republiky ako gestorský výbor k návrhu poslancov Národnej rady Slovenskej republiky Petra PELLEGRINIHO, Miroslava ČÍŽA a  Jany LAŠŠÁKOVEJ na vydanie **zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky** v znení neskorších predpisov (tlač 1676) podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 1992 z 29. septembra 2015 pridelila návrh poslancov Národnej rady Slovenskej republiky Petra PELLEGRINIHO, Miroslava ČÍŽA a Jany LAŠŠÁKOVEJ na vydanie **zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky** v znení neskorších predpisov (tlač 1676) na  prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet,

Výboru Národnej rady Slovenskej republiky pre verejnú správu a regionálny rozvoj,

Výboru Národnej rady Slovenskej republiky pre európske záležitosti a

Výboru Národnej rady Slovenskej republiky pre nezlučiteľnosť funkcií.

Určila zároveň Ústavnoprávny výbor Národnej rady Slovenskej republiky ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Návrh poslancov Národnej rady Slovenskej republiky Petra PELLEGRINIHO, Miroslava ČÍŽA a Jany LAŠŠÁKOVEJ na vydanie **zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky** v znení neskorších predpisov (tlač 1676) prerokovali výbory a odporúčali ho **schváliť**:

Ústavnoprávny výbor Národnej rady Slovenskej republiky uznesením č. 746 zo 4. novembra 2015,

Výbor Národnej rady Slovenskej republiky pre financie a rozpočet uznesením č. 474 z 3. novembra 2015,

Výbor Národnej rady Slovenskej republiky pre verejnú správu a regionálny rozvoj uznesením č. 274 z 3. novembra 2015 a

Výbor Národnej rady Slovenskej republiky pre európske záležitosti uznesením č. 207 zo 14. októbra 2015.

Výbor Národnej rady Slovenskej republiky pre nezlučiteľnosť funkcií neprijal uznesenie, keďže návrh uznesenia nezískal súhlas potrebnej väčšiny poslancov podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

IV.

Z uznesenia Ústavnoprávneho výboru Národnej rady Slovenskej republiky uvedeného v III. bode tejto spoločnej správy vyplývajú tieto pozmeňujúce a doplňujúce návrhy:

1. V čl. I 12. bode § 9a sa za slovo „dodržiavať“ vkladá slovo „ústavu,“ a slová „je uvedený v prílohe č. 2“ sa nahrádzajú slovami „môže schváliť národná rada uznesením“.

Bod 12 § 9a nadobúda účinnosť 1. júla 2016, čo sa premietne do článku upravujúceho účinnosť zákona.

Legislatívno-technická úprava; vzhľadom na to, že v rokovacom poriadku NR SR zavedená legislatívna skratka „zákon“ zahŕňa ústavné zákony a zákony, predmetné ustanovenie je potrebné doplniť aj o povinnosť dodržiavať ústavu (legislatívna skratka zavedená v § 2 ods. 1 platného zákona). Navrhuje sa, aby Etický kódex poslanca nebol predmetom úpravy prílohy k zákonu, ale aby si Etický kódex schválila Národná rada SR uznesením. Účinnosť § 9a (čl. I, 12. bod) sa navrhuje posunúť na 1. júla 2016.

**Ústavnoprávny výbor NR SR**

**Gestorský výbor odporúča schváliť.**

1. V čl. I sa za 17. bod vkladá nový 18. bod, ktorý znie:

„18. V § 21 ods. 2 sa za slová „vyviesť z budovy“ vkladajú slová „a môže mu byť odopretý vstup do budovy národnej radyz dôvodu bezpečnostného rizika“ a na konci sa pripája táto veta: „Ustanovenie tohto odseku sa primerane použije aj na schôdzu výboru.“.

Doterajšie body sa primerane prečíslujú.

Ustanovenie § 21 ods. 2 sa dopĺňa tak, aby narušiteľovi poriadku, ktorého predsedajúci vykázal alebo nechal vyviesť z budovy, bolo tiež možné odoprieť vstup do budovy. Vzhľadom na absenciu úpravy opatrení v prípade porušovania poriadku počas schôdze výboru, navrhuje sa, aby sa v týchto prípadoch primerane použilo ustanovenie § 21 ods. 2.

**Ústavnoprávny výbor NR SR**

**Gestorský výbor odporúča schváliť.**

1. V čl. I sa za 22. bod vkladajú nové body 23 a 24, ktoré znejú:

„23. V § 41 odsek 2 znie:

„(2) Súčasťou zápisnice zo schôdze národnej rady je prepis zvukového záznamu schôdze.“.

24. V § 41 ods. 3 sa slová „Overená zápisnica“ nahrádzajú slovom „Zápisnica“.“.

Doterajšie body sa primerane prečíslujú.

Úprava ustanovenia súvisiaca s elektronickým zverejňovaním materiálov na webovom sídle Národnej rady SR; súčasťou zápisnice zo schôdze je prepis zvukového záznamu schôdze národnej rady, a teda aj prepis zvukového záznamu rečníka, ktorý vystúpil v rozprave. Zvukový záznam schôdze národnej rady ako aj zápisnica zo schôdze sú zverejňované na webovom sídle Národnej rady SR.

**Ústavnoprávny výbor NR SR**

**Gestorský výbor odporúča schváliť.**

1. V čl. I 26. bode § 58a ods. 3 písm. a) sa vypúšťajú slová „Európskych spoločenstiev a“.

Vypustenie slov sa navrhuje z dôvodu potreby zohľadňovania oficiálneho označovania právne záväzných aktov pri ich citácii, keďže Lisabonskou zmluvou (oznámenie MZV SR č. 486/2009 Z. z.) bolo Európske spoločenstvo nahradené Európskou úniou, ktorá je jeho právnym nástupcom.

**Ústavnoprávny výbor NR SR**

**Gestorský výbor odporúča schváliť.**

1. V čl. I sa vypúšťa bod 55.

Doterajšie body sa primerane prečíslujú.

Vypustenie bodu sa navrhuje za účelom ponechania súčasnej terminológie zavedenej v platnom § 128 ods. 1 a 2.

**Ústavnoprávny výbor NR SR**

**Gestorský výbor odporúča schváliť.**

1. V čl. I body 61 [§ 135 písm. d)], 64 (§ 139 ods. 4), 65 (§ 139 ods. 5) a bod 69 (§ 148 ods. 1) nadobúdajú účinnosť 1. júla 2016, čo sa premietne do ustanovenia upravujúceho účinnosť zákona.

Posunutie účinnosti novelizačných bodov 61, 64, 65 a 69 súvisiacich s vecnou úpravou Etického kódexu; účinnosť týchto bodov sa navrhuje posunúť na 1. júla 2016.

**Ústavnoprávny výbor NR SR**

**Gestorský výbor odporúča schváliť.**

1. V čl. I sa za 61. bod vkladá nový 62. bod, ktorý znie:

„62. V § 136 ods. 2 písm. c) sa na konci pripájajú tieto slová: „alebo ak ide o porušenie Etického kódexu poslanca“.“.

Nový bod 62 nadobúda účinnosť 1. júla 2016, čo sa premietne do článku upravujúceho účinnosť zákona.

Doterajšie body sa primerane prečíslujú.

Navrhuje sa, aby oprávneným na podanie návrhu na začatie disciplinárneho konania, ak ide o porušenie Etického kódexu, bol okrem mandátového a imunitného výboru aj orgán národnej rady alebo poslanec [§ 136 ods. 2 písm. c)].

**Ústavnoprávny výbor NR SR**

**Gestorský výbor odporúča schváliť.**

1. V čl. I sa za 67. bod vkladajú nové body 68 a 69, ktoré znejú:

„68. V § 145 ods. 1 sa slová „na mieste určenom v budove národnej rady“ nahrádzajú slovami „elektronickými prostriedkami“ a druhá veta znie: „Pozvánka na schôdzu národnej rady sa poslancovi doručuje elektronicky aj na jeho e-mailovú adresu.“.

69. V čl. I § 145 ods. 2 sa slová „doručenia písomnosti na mieste určenom v budove národnej rady“ nahrádzajú slovami „zverejnenia písomnosti na webovom sídle národnej rady“.“.

Doterajšie body sa primerane prečíslujú.

V rokovacom poriadku NR SR sa navrhuje výslovne upraviť podávanie a doručovanie materiálov Národnej rade Slovenskej v elektronickej forme, ktoré je v súčasnosti upravené uznesením Národnej rady Slovenskej republiky č. 1146/2008. V súlade s uvedeným, ako aj v súlade s úpravami navrhovanými v § 71, § 81 ods. 1, § 82 ods. 2, § 130 ods. 3 návrhu zákona, sa do rokovacieho poriadku NR SR (§ 145 ods. 1 a 2) navrhuje výslovne ustanoviť, aby sa všetky podklady na rokovanie schôdze národnej rady zverejňovali elektronicky, a to na webovom sídle Národnej rady SR, pričom pozvánka na schôdzu národnej rady sa bude doručovať aj zaslaním na e-mailovú adresu poslanca. Súčasne sa precizuje, že doručením všetkých písomností sa rozumie deň ich zverejnenia na webovom sídle Národnej rady SR.

**Ústavnoprávny výbor NR SR**

**Gestorský výbor odporúča schváliť.**

1. V čl. I sa vypúšťa bod 72.

V tejto súvislosti sa súčasne v čl. I vypúšťa bod 67.

Doterajšie body sa primerane prečíslujú.

Vypustenie prílohy č. 2 (bod 72, čl. I), ktorej predmetom úpravy je Etický kódex poslanca; úprava súvisí s návrhom, aby si Etický kódex schvaľovala Národná rada SR svojim uznesením. Vypustenie bodu 67 z dôvodu, že jeho predmetom je legislatívno-technická úprava súvisiaca s bodom 72, ktorý sa navrhuje vypustiť.

**Ústavnoprávny výbor NR SR**

**Gestorský výbor odporúča schváliť.**

Gestorský výbor **odporúča hlasovať** o všetkých uvedených pozmeňujúcich a doplňujúcich návrhoch **spoločne (body 1 až 9)**  s odporúčaním **schváliť.**

V.

Gestorský výbor na základe stanovísk výborov k návrhu poslancov Národnej rady Slovenskej republiky Petra PELLEGRINIHO, Miroslava ČÍŽA a Jany LAŠŠÁKOVEJ na vydanie **zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky** v znení neskorších predpisov (tlač 1676) odporúča Národnej rade Slovenskej republiky predmetný návrh zákona **schváliť** v znení pozmeňujúcich a doplňujúcich návrhov uvedených v tejto spoločnej správe.

**Spoločná správa** výborov Národnej rady Slovenskej republiky o prerokovaní návrhu poslancov Národnej rady Slovenskej republiky Petra PELLEGRINIHO, Miroslava ČÍŽA a Jany LAŠŠÁKOVEJ na vydanie **zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky** v znení neskorších predpisov v druhom čítaní (tlač 1676a) bola schválená uznesenímÚstavnoprávneho výboru Národnej rady Slovenskej republiky č. 747 z 10. novembra 2015.

Týmto uznesením výbor zároveň poveril spoločného spravodajcu **Borisa Suska,** aby na schôdzi Národnej rady Slovenskej republiky informoval o výsledku rokovania výborov a pri rokovaní o návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Róbert Madej

predseda Ústavnoprávneho výboru

Národnej rady Slovenskej republiky

Bratislava 10. novembra 2015